เงินบาทปิดตลาด 30.00 บาท
ธนาคารกรุงเทพ รายงาน เงินบาทปิดตลาด 30.00 แข็งค่าขึ้นเล็กน้อย มองกรอบพรุ่งนี้ 29.95-30.05
14 ธ.ค. 2553

ธนาคารกรุงเทพ รายงาน เงินบาทปิดตลาด 30.00 แข็งค่าขึ้นเล็กน้อย มองกรอบพรุ่งนี้ 29.95-30.05
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้ที่ระดับ 30.00 บาท/ดอลลาร์ ปรับตัวแข็งค่าขึ้นอีกเล็กน้อยจากช่วงเช้าที่เปิดตลาดที่ระดับ 30.03/05 บาท/ดอลลาร์
"การซื้อขายเงินบาทวันนี้ค่อนข้างเบาบาง นักลงทุนรอการประกาศตัวเลขของสหรัฐฯในคืนนี้ว่ายอดขายปลีกจะออกมาดีหรือไม่ เพราะถ้าดีดอลลาร์ก็จะแข็งค่าขึ้น ซึ่งจะส่งผลให้เงินบาทปรับตัวอ่อนค่าลงได้ ส่วนผลการประชุมของ FOMC นั้นตลาดคาดว่าน่าจะคงดอกเบี้ย ซึ่งไม่น่าจะมีผลอะไรมากนัก" นักบริหารเงิน ระบุ
ส่วนความเคลื่อนไหวของสกุลเงินต่างประเทศช่วงปิดตลาดวันนี้ เงินเยนอยู่ที่ระดับ 83.17 เยน/ดอลลาร์ ส่วนเงินยูโรอยู่ที่ระดับ 1.3440 ดอลลาร์/ยูโร
คืนนี้ธนาคารกลางสหรัฐ(เฟด)ประกาศมติการประชุมนโยบายการเงิน นอกจากนี้ทางการสหรัฐจะรายงานตัวเลขเศรษฐกิจที่สำคัญ ได้แก่ ยอดค้าปลีกเดือน พ.ย., ดัชนีราคาผู้ผลิต(PPI)เดือนพ.ย. และตัวเลขสต็อกสินค้าคงคลังภาคธุรกิจเดือนต.ค. เป็นต้น
นักบริหารเงิน คาดว่า วันพรุ่งนี้เงินบาทมีโอกาสจะหลุดระดับ 30 บาท/ดอลลาร์ได้ มองกรอบการเคลื่อนไหวไว้ที่ 29.95-30.05 บาท/ดอลลาร์